पकड़ी। अच्छा हुआ- जिस सत्य को मैंने बहुत पहले जान लिया था, समस्त यादवों को भी वह आज ज्ञात हुआ कि श्रीजी का हृदय पश्चिम सागर के समान विशाल और अथाह है।
इस वर्षा ऋतु में यादवों की राजनगरी द्वारिका जल-धाराओं की आकाश-वर्षा में जैसे नहा उठी । पश्चिम सागर की उछलती, अरोध्य, अविरत लहरें गरजती हुई ऐन्द्र महाद्वार पर टकराने लगीं-उछलते तुषारों में परिवर्तित होकर बिखरने लगीं। अब वह द्वार चार महीने तक बाहर से तृण झाँप लगाकर बन्द ही रखा जानेवाला था । द्वारिका के पत्तन में नौकाओं का, डोंगियों का आवागमन अब पूर्णतः बन्द हो गया था। सागर में दूरी पर क्रोष्टु नामक दीपस्तम्भ पर पूरे वर्ष-भर प्रज्वलित रहनेवाला पलीता जलाना जल-सेनापति की आज्ञा से अब रोक दिया गया था। पाषाण का वह दीपस्तम्भ अब आधे से भी अधिक फेनिल जल-लहरों में नहलाया जाने लगा। मछलियों को पकड़ने के लिए सागर की गहराइयों को बेधनेवाले धीवर अब घर पर ही रहने लगे।
वर्षा ऋतु के समाप्त होते ही तीव्र शीत की शरद् ऋतु ने द्वारिका को अपने बाहुपाश में ले लिया। सागर-पृष्ठ से उठनेवाले कुहासे के मेघों ने द्वारिका के चारों महाद्वारों को घेर लिया। अब दो-तीन महीने तो उस कुहासे से कभी-कभार ही होनेवाले सूर्यदेव के दर्शन से ही सन्तुष्ट होना होगा।
दूसरे समय की मेरी गोद भराई को समस्त यादव सम्बन्धियों ने पहली गोद भराई समझकर ही बड़े स्नेह से सम्पन्न किया। मेरे प्रथम पुत्र के अपहरण की घटना अब बहुत पीछे छूट गयी थी । उस घटना का शल्य मुझसे भी अधिक आप्त यादवजनों को पीड़ा दे रहा था । इसीलिए इस समारोह में उन्होंने तनिक भी कसर नहीं रख छोड़ी। श्रीजी ने मुझसे कहा, "इस पुत्र का नाम हम 'चारुदेष्ण' रखेंगे।"
मैंने पूछा, "चारु' से क्या अभिप्राय है?"
सहज हँसी के साथ उन्होंने कहा, "चारु का अर्थ है सुन्दर मनोहर "और कन्या हुई तो ?" मैंने भी उन्हीं की भाँति पहेली बुझायी।
उन्होंने कहा, "नहीं। पुत्र ही होगा और उसका नाम चारुदेष्ण ही रहेगा। रही कन्या की बातवह तो जब की तब देखी जाएगी।"
परन्तु मैं तो सोच में डूब गयी- यदि कन्या हो गयी तो क्या नामकरण करेंगे उसका ?
श्रीजी के होंठों से असत्य शब्द कभी नहीं निकला । अब तक के अनुभवों से तो मैं जान चुकी थी, यदि नींद में भी उनके मुख से अनजाने में कोई शब्द निकला, तो वह शब्द ही स्वयं को सार्थक सिद्ध करने की चेष्टा करेगा।
मुझे पुत्र ही प्राप्त हुआ और उसका नामकरण हुआ - चारुदेष्ण नाम के अनुसार
ही वह सुन्दर
था। प्रथम पुत्र के वियोग की मेरी व्यथा को उसने दूर किया। तात वसुदेव और दोनों माताएँ आचार्य और पुरोहित के साथ आकर अपने पौत्र को आशीर्वाद दे गये। चारुदेष्ण को देखने के लिए बलराम भैया बड़े स्नेह से अपने सहोदरों-गद, सारण और रोहिताश्व तथा पुत्र निशठ, उल्मुक और विपुल को साथ लेकर अन्तःपुर के द्वीप पर आये । रेवती दीदी भी सुभद्रा के साथ मुझसे मिलने आयीं। यौवन में पदार्पण करती सुभद्रा अब अत्यन्त सुन्दर दिखने लगी थी। चारुदेष्ण के जन्म के तुरन्त पश्चात् द्वारिका में वसन्त ऋतु का आगमन हुआ। राजनगरी के चौक-चौक में लगे विविध वृक्ष रंगबिरंगे पुष्पों से लहलहा उठे। विशाल आग्र-वृक्षों में छोटे-छोटे, नन्हे-नन्हे टिकोरे लग गये। दूर-दूर से आनेवाले लम्बोतरे, श्वेत पंख और पुच्छवाले पक्षियों की चहचहाहट से राजनगरी द्वारिका निनादित होने लगी । नर कोकिल के तारसप्तक में, प्रणयाराधन करनेवाले ऊँचे स्वर गूंजने लगे। वसन्त के चढ़ते सूर्य को साक्षी रखकर यादवों का वंशवृक्ष भी लहलहा उठा!
मेरे पीछे-पीछे भामा को पुत्र प्राप्त हुआ। वह अपनी माता जैसा गौरवर्णी और सूर्य के समान तेजस्वी था। उसका नाम रखा गया 'भानु' । अगले पखवाड़े में ही जाम्बवती भी माता बन गयी। वह भामा के पहले श्री-पत्नी बनी थी, किन्तु माता उसके बाद बनी। वैसे तो श्रीजी और जाम्बवती साँवले ही थे । किन्तु उनका यह पुत्र गौरवर्ण और सुन्दर था । पुत्र होकर भी वह कन्या जैसा ही दिख रहा था। जाम्बवती के पिता के आराध्य थे शिवशंकर । परन्तु उनके वनवासी साथी शिवजी को 'साम्ब' कहा करते थे। उसके स्मरण के रूप में जाम्बवती के पुत्र का नाम 'साम्ब' रखा गया। इसी समय मित्रविन्दा भी पुत्रवती हो गयी थी। उसका पुत्र अविरत हाथ-पाँव हिलाता हुआ कुलबुलाता रहता था। उसका नाम 'वृक' रखा गया । वसन्त ऋतु के समाप्त होते-होते सत्या की कोसल-लता भी सफल हो गयी। उसको भी पुत्र प्राप्त हुआ। उसका नाम रखा गया 'वीर' । मेरी चारों बहनों के नैहर से, उनके पुत्रवती होने के उपलक्ष्य में विपुल उपहार द्वारिका में आ गये। कौण्डिन्यपुर से मेरे लिए कोई उपहार आनेवाला नहीं था। मेरी ऐसी अपेक्षा भी नहीं थी। मेरे नैहरवालों का क्रोध अब तक भी कुछ कम नहीं हुआ था।
हम पाँचों अपने-अपने नवजात शिशुओं के पालन में व्यस्त हो गयी थीं। ऐसे में एक महत्त्वपूर्ण 